Mann vun Bocksten - Wikipedia

# Mann vun Bocksten

### Vun Wikipedia

De Mann vun Bocksten is ene Moorliek, de an’n 22. Juni 1936 in dat Bockstenmoor bi Rolfstorp in de Neeg vun Varberg in Sweden opfunnen worrn is.

De Mann is gewaltsam to Dood kamen un wörr denn in en Moorsee smeten.

Funnen hett em de ölven Johren ole Thure G. Johansson bi’t Eggen. De Egg harr Sackdook opeggt un de Jung seeg, dat dor Knaken insteken, as he sik dat neger bekieken dee. He haal sienen Vader ran un de beiden hebbt de Liek in ehr Schüün bröcht. Den nächsten Dag hebbt se Polizei un en Dokter haalt, doch de segen gau, dat dat keen Verbreken ut jüngere Tiet weer. Dorüm hebbt se den Kurator vun dat lokale Museum, Albert Sandklef, inbeden. Ok he hett noch wedder mehr Lüüd ranhaalt, de an’n 24. Juni de Liek ankeken hebbt. Dorto höör ok de Geoloog Lennart von Post.

Ene Grupp vun Forschers vun dat Histoorsche Staatsmuseum Sweden hett den Fund denn ünnersöcht un konserveert.

Fundsteed vun de Moorliek

De Moorliek liggt siet 1937 in dat Museum Varberg.

De Mann weer twischen 1,70 un 1,80 m groot un slank boot. Skelett, Huut, Hoor, Maag un Bregen weren all in goden Tostand nableven. De Schädel harr an de rechte Siet op acht mal fief Zentimeter en Lock.

He dreeg ene Tunika ut Wull un ene Mütz mit en 90 Zentimeter langen un twee Zentimeter breden Troddel. He harr en Stoffbüdel, Footlappen, Ledderschoh, enen Görtel un en Ledderetui mit twee Messen bi sik. Dat Ledderetui weer veer Zentimeter breed un 6,2 Zentimeter lang.

De Liek kaamt ut de Tiet in dat 14. Johrhunnert, dat seggt de Radiokarbonmethood un dor düüdt ok de Kleedasch op hen, de he anharr.

De Mann harr twee Pähl dör den Lief dreven. Enen ut Eek dör dat Hart, den annern ut Bark dör den Rügg.

Na sien Tähn hett Gunnar Johansson em op en Öller vun 25 bet 35 Johren schätzt. Nils-Gustaf Gevall hett sien Skelett ünnersöcht un geiht vun en Öller vun 35 bet 45 Johren ut.

## [Ännern] Böker

- Owe Wennerholm: Vem var Bockstensmannen? Bokförlaget Carse. Fjärås 1998, ISBN 91-971061-7-8
- Albert Sandklef: Bockstensmannen. Fyndet, konserveringen, dateringen, dräkten. 1985, ISBN 91-7842-056-3

Vun „http://nds.wikipedia.org../../../m/a/n/Mann_vun_Bocksten_7538.html“

Kategorie: Moorliek

##### Views

- Artikel
- Diskuschoon
- Aktuelle Version

##### Mitmaken

- Hülp
- Wikipedia-Portal
- Spennen

##### Söken

##### Annere Spraken

- Deutsch
- English
- ‪Norsk (bokmål)‬
- Svenska